Diari Oficial de la Generalitat Valenciana


Sumari del DOGV 7300, del 20-06-2014 (2014/5740)

CIRCULAR de 18 de juny de 2014, de la Direcció General d'Administració Local sobre el nou règim competencial que preveu la Llei 27/2013, de 27 de desembre, de Racionalització i Sostenibilitat de l'Administració Local.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7300

Data del DOGV
:   20-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5740


Data del document
:   18-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Circular

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * administració local
    * legislació
    * competència administrativa

CIRCULAR de 18 de juny de 2014, de la Direcció General d'Administració Local sobre el nou règim competencial que preveu la Llei 27/2013, de 27 de desembre, de Racionalització i Sostenibilitat de l'Administració Local. [2014/5740]  
Atesos els dubtes interpretatius sorgits amb motiu de l'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local (d'ara en avant LRSAL), i en particular en relació amb el nou règim competencial dels municipis, s'ha considerat necessari elaborar una circular informativa que servisca de guia per a aclarir el marc d'actuació dels municipis en este àmbit.  
  
A estos efectes caldria diferenciar distints nivells de gestió competencial que preveu l'article 7 de la Llei 7/1985, de 2 d'abril, reguladora de les bases del règim local (d'ara en avant LBRL), que establix que les competències municipals poden ser pròpies o atribuïdes per delegació.  
  
Així mateix, este precepte en l'apartat quart preveu la possibilitat d'exercir competències diferents de les anteriors sempre que no es pose en risc la sostenibilitat financera del conjunt de la hisenda municipal i no s'incórrega en duplicitat amb una altra administració pública.  
  
  
Competències pròpies  
La nova redacció de l'article 25 de la Llei 7/1985, de 2 d'abril (LBRL), ha suprimit la referència a la capacitat dels municipis per a «promoure qualsevol classe d'activitats i prestar tots els servicis públics que contribuïsquen a satisfer les necessitats i aspiracions de la comunitat veïnal»; a més, l'expressió «en els termes que preveu este article» sembla reflectir una intenció del legislador de reduir l'àmbit competencial propi del municipi a les matèries que s'hi inclouen. Esta voluntat del legislador sembla igualment desprendre's de la supressió de l'article 28 de la LBRL, que establia la capacitat dels ajuntaments per a exercir activitats complementàries de les pròpies d'altres administracions públiques.  
Podria deduir-se, per tant, que l'article 25.2 de la LBRL delimita les matèries respecte a les quals els municipis poden exercir competències pròpies, en els termes de la legislació de l'Estat i de les comunitats autònomes; no obstant això, considerem important ressaltar que el que fa és enumerar una sèrie de matèries en què el legislador sectorial, estatal o autonòmic, en tot cas, ha de determinar competències pròpies municipals.  
És a dir, que la Llei de Racionalització i Sostenibilitat de l'Administració Local no prohibix o impedix l'exercici per part dels municipis de competències en altres àmbits materials que no recull l'article 25.2 esmentat. Així, tenint en compte el model de distribució constitucional de competències que preveuen els articles 148 i 149 CE, res impedix que les comunitats autònomes, en les matèries que hagen assumit competències legislatives en els seus estatuts d'autonomia respectius, identifiquen les competències concretes que corresponen al municipis en la seua legislació sectorial atribuint-les com a pròpies de conformitat amb el que preveuen els articles 7.1 i 2 de la LBRL.  
Podem concloure, per tant, que els municipis de la Comunitat Valenciana que estaven exercint com a pròpies, a l'entrada en vigor de la LRSAL, competències atribuïdes tant per l'article 33 de la Llei 8/2010, de 23 de juny, de la Generalitat, de Règim Local de la Comunitat Valenciana, com per la legislació sectorial autonòmica en vigor, continuaran fent-ho, amb independència que es referisquen o no a matèries incloses en la llista de l'article 25.2.  
  
Especial referència a les competències en matèria d'educació, sanitat, inspecció sanitària i servicis socials  
Pel que fa a les matèries per a les quals el legislador estatal ha previst un règim transitori com és el cas d'educació, sanitat, inspecció sanitària i servicis socials, no s'observa cap obstacle perquè els ajuntaments les continuen exercint fins que no es produïsca l'assumpció de la competència per la comunitat autònoma en els termes de la disposició addicional quinzena, i les disposicions transitòries primera, segona i tercera de la LRSAL.  
  
Competències delegades  
El règim de la delegació de competències de titularitat de l'Estat i de les comunitats autònomes als municipis el preveuen els articles 7.3 i 27 de la LBRL. Estos articles han de posar-se en relació amb l'article 146 i següents de la Llei 8/2010, de Règim Local de la Comunitat Valenciana, que establix una reserva de llei per a portar a efecte la delegació acompanyada de la dotació pressupostària corresponent.  
  
La LRSAL indica que la disposició o acord de delegació establirà els termes en què han d'exercir-se les competències delegades, amb subjecció al règim legal que establix l'article 27 de la LBRL.  
  
Cal ressaltar que, segons la redacció de l'apartat tercer de l'article 27, i en concret de l'expressió «entre altres», la relació de matèries objecte de delegació per l'Estat i la comunitat autònoma als municipis té un caràcter merament indicatiu i ampliable per tant per l'Administració delegatòria.  
  
Competències diferents de les pròpies i de les delegades  
Respecte a la resta de matèries, no incloses en l'article 25 de la LBRL, a les quals no siga aplicable la legislació autonòmica de règim local o sectorial en vigor, ni estiguen incloses en el règim transitori esmentat adés, continuaran exercint-les sempre que estiguen sent exercides pel municipi a l'entrada en vigor de la LRSAL, segons es desprén del mateix article 7.4 al final.  
Quan es tracte de competències assumides a partir de l'entrada en vigor de la LRSAL, l'entitat local podrà exercir-les una vegada s'haja acreditat que no es posa en risc la sostenibilitat financera del conjunt de la hisenda municipal, d'acord amb els requeriments de la legislació d'estabilitat pressupostària i sostenibilitat financera, i no s'incorre en un supòsit d'execució simultània del mateix servici amb una altra administració pública.  
  
A estos efectes són preceptius els informes següents:  
1. Informe sobre inexistència de duplicitats. Este informe serà emés, a petició de l'òrgan competent de l'entitat local interessada, per la Direcció General d'Administració Local, adscrita a la Conselleria de Presidència i Agricultura, Pesca, Alimentació i Aigua, amb la consulta prèvia a la conselleria o conselleries competents per raó de la matèria. A l'efecte de determinar l'àmbit territorial de les possibles duplicitats entre el municipi i la Generalitat, entenem que este se circumscriu al terme municipal.  
2. Informe sobre la necessitat que l'exercici d'estes competències complisca els principis d'estabilitat pressupostària i sostenibilitat financera, i no els pose en risc. Este informe serà emés per la direcció general que té atribuïda la competència en matèria de tutela financera, la Direcció General de Pressupostos, adscrita a la Conselleria d'Hisenda i Administració Pública. Amb caràcter previ a la sol·licitud d'este informe, l'Ajuntament haurà de disposar de l'informe sobre inexistència de duplicitats.  
  
València, 18 de juny de 2014.- El director general d'Administració Local: Vicente Saurí Martí.